บอร์ด BOI อนุมัติส่งเสริมลงทุน 17 โครงการ มูลค่ากว่า 7.8 หมื่นลบ.
บอร์ด BOI อนุมัติส่งเสริมลงทุน 17 โครงการ มูลค่ากว่า 7.8 หมื่นลบ.
16 ก.ย. 2558

นางหิรัญญา สุจินัย เลขาธิการบีโอไอ เปิดเผยว่า คณะกรรมการส่งเสริมการลงทุน(BOI) ที่มี พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ(คสช.) เป็นประธาน เห็นชอบส่งเสริมการลงทุน 17 โครงการ มูลค่ากว่า 78,000 ล้านบาท คาดจะเกิดมูลค่าจากการใช้วัตถุดิบในประเทศ 28,887 ล้านบาทต่อปี ขณะที่ผู้ประกอบการรถยนต์รายใหญ่ สายการบิน ผู้ผลิตไฟฟ้าจากก๊าชธรรมชาติ พร้อมใจขยายการลงทุน
โครงการที่ได้รับอนุมัติครั้งนี้ โครงการที่ 1-4 ของ บริษัท ซีพีเอฟ(ประเทศไทย) จำกัด(มหาชน) ได้รับส่งเสริมขยายกิจการจำนวน 4 โครงการ โดยเป็นการผลิตอาหารสัตว์ และอบพืชและไซโล เงินลงทุนรวมทั้งสิ้น 8,123.54 ล้านบาท ประกอบด้วย โครงการที่ 1 ตั้งกิจการอยู่ในพื้นที่ จังหวัดร้อยเอ็ด เงินลงทุน 2,092.97 ล้านบาท โครงการที่
2 ตั้งอยู่ในจังหวัดเชียงราย เงินลงทุน 2,092.97 ล้านบาท โครงการที่ 3 ตั้งอยู่ในพื้นที่จังหวัดสมุทรปราการ เงินลงทุน 1,844.63 ล้านบาท และโครงการที่
4 ตั้งอยู่ในจังหวัดปราจีนบุรี เงินลงทุน 2,092.97 ล้านบาท โดยทั้ง 4 โครงการคาดว่าจะก่อให้เกิดการใช้วัตถุดิบในประเทศ เช่น กากถั่วเหลือง ข้าวโพด รำข้าว เป็นต้น มีมูลค่ามากกว่า 21,125 ล้านบาทต่อปี
5.บริษัท อินเทคค์ ฟีด จำกัด ได้รับการส่งเสริมขยายกิจการผลิตอาหารสัตว์ เช่น อาหารกุ้ง และอาหารปลา เงินลงทุนทั้งสิ้น 1,985 ล้านบาท ตั้งอยู่ที่ จังหวัดสมุทรสาคร โครงการจะมีการใช้วัตถุดิบในประเทศ เช่น ปลาป่น รำสด และมันสำปะหลัง เป็นต้น มูลค่ารวม 1,973.7 ล้านบาทต่อปี 
6.บริษัท เบทาโกร จำกัด(มหาชน) ได้รับการส่งเสริมขยายกิจการผลิตอาหารสัตว์ เช่น อาหารไก่ อาหารสุกร และอาหารสัตว์บกอื่น ๆ เงินลงทุนทั้งสิ้น 1,999 ล้านบาท ตั้งอยู่ที่จังหวัดสงขลา คาดว่าจะใช้วัตถุดิบในประเทศ เช่น ข้าวโพด รำข้าว มันสำปะหลัง เป็นต้น มูลค่ากว่า 3,490.4 ล้านบาทต่อปี
7.บริษัท พาเนล พลัส เอ็มดีเอฟ จำกัด ได้รับส่งเสริมขยายกิจการผลิตแผ่นใยไม้อัดความหนาแน่นปานกลาง(MEDIUM DENSITY FIBERBOARD) ชนิดเปลือย และชนิดปิดผิว เงินลงทุนทั้งสิ้น 2,151.8 ล้านบาท ตั้งอยู่ที่จังหวัดสงขลา โดยโครงการจะใช้วัตถุดิบในประเทศ เช่น เศษไม้ยางพารา มูลค่ากว่า 957.1 ล้านบาทต่อปี
8.บริษัท โตโต้(ประเทศไทย) จำกัด ได้รับการส่งเสริมขยายกิจการผลิตเครื่องสุขภัณฑ์และอุปกรณ์ประกอบห้องน้ำผลิตจากดินเผาเคลือบหรือเซรามิกส์ชนิดวิเทรียสไชน่า(VITREOUS CHINA) โดยมุ่งเน้นเครื่องสุขภัณฑ์ที่อยู่ตลาดระดับกลางถึงระดับบน เงินลงทุนทั้งสิ้น 3,513 ล้านบาท ตั้งอยู่ที่จังหวัดสระบุรี โครงการจะใช้วัตถุดิบในประเทศ เช่น ดินขาว ในประเทศมูลค่ากว่า 452.5 ล้านบาทต่อปี
9.บริษัท ฟอร์ด มอเตอร์ คัมปะนี(ประเทศไทย) จำกัด ได้รับการส่งเสริมขยายกิจการผลิตรถยนต์ ปิคอัพ เงินลงทุนทั้งสิ้น 6,269 ล้านบาท โดยจะลงทุนเครื่องจักรและอุปกรณ์ใหม่ เพื่อผลิตรถยนต์รุ่นใหม่สำหรับการส่งออก ตั้งอยู่ที่นิคมอุตสาหกรรมเหมราชอีสเทิร์นซีบอร์ด จังหวัดระยอง ใช้ชิ้นส่วนในประเทศ เช่น ระบบเบรก ชิ้นส่วนตัวถัง อุปกรณ์ไฟฟ้า เป็นต้น
10.บริษัท เออีดี แฟบริเคชั่น จำกัด ได้รับการส่งเสริมขยายกิจการผลิตโครงสร้างโลหะสำหรับงานอุตสาหกรรม เช่น โครงหม้อกำเนิดไอน้ำ และถังรับแรงดัน เป็นต้น โดยจะเป็นส่วนประกอบของหม้อกำเนิดไอน้ำ (BOILER) ขนาดใหญ่สำหรับใช้ในโรงผลิตไฟฟ้าจากชีวมวล และขยะ เป็นต้น เงินลงทุนทั้งสิ้น 1,038.7 ล้านบาท ตั้งอยู่ที่จังหวัดชลบุรี โครงการจะใช้วัตถุดิบในประเทศ เช่น เหล็กรูปพรรณ เป็นต้น มูลค่ารวมประมาณ 44.7 ล้านบาทต่อปี
11.บริษัท เซนจูรี่ ไทร์(ประเทศไทย) จำกัด ได้รับการส่งเสริมขยายกิจการผลิตยางยานพาหนะ และยางผสม เงินลงทุนทั้งสิ้น 5,750 ล้านบาท ตั้งอยู่ที่นิคมอุตสาหกรรมหลักชัยเมืองยาง จังหวัดระยอง โครงการจะใช้วัตถุดิบในประเทศ เช่น ยางธรรมชาติ มูลค่ารวมประมาณ 844.04 ล้านบาทต่อปี
12.บริษัท ซีเอชพี 1 จำกัด ได้รับการส่งเสริมขยายกิจการผลิตไฟฟ้าจากก๊าชธรรมชาติ และไอน้ำ เงินลงทุนทั้งสิ้น 4,983 ล้านบาท ตั้งอยู่ที่เขตอุตสาหกรรมของบริษัท 304 อินดัสเตรียลปาร์ค จำกัด จังหวัดปราจีนบุรี
13.บริษัท สายการบินนกแอร์ จำกัด (มหาชน) ได้รับส่งเสริมในกิจการขนส่งทางอากาศ โดยเช่าดำเนินการเครื่องบินใหม่แบบ บอมบาเดียร์ Q400 ความจุผู้โดยสารลำละ 86 ที่นั่ง ระวางบรรทุกสินค้า 1 ตัน /ลำ จำนวน 8 ลำ เป็นระยะเวลา 8 ปี   เพื่อให้บริการขนส่งทางอากาศ แบบประจำเส้นทางภายในประเทศและระหว่างประเทศ และแบบไม่ประจำเส้นทางเป็นครั้งคราว เงินลงทุนทั้งสิ้น 6,752.8 ล้านบาท
14.บริษัท ไทยแอร์เอเชีย เอ็กซ์ จำกัด ได้รับส่งเสริมในกิจการขนส่งทางอากาศ โดยเป็นการเช่าดำเนินการเครื่องบินใหม่แบบ Airbus A 330 จำนวน 6 ลำ ความจุผู้โดยสารลำละ 377 ที่นั่ง ระวางบรรทุกสินค้า 15 ตัน/ลำ/เที่ยวบิน เป็นระยะเวลา 8 ปี เพื่อให้บริการขนส่งทางอากาศ แบบประจำเส้นทางระหว่างประเทศ และแบบไม่ประจำเส้นทางเป็นครั้งคราว เงินลงทุนทั้งสิ้น 18,700 ล้านบาท
15. บริษัท กัลฟ์ เอ็นอาร์วี 1 จำกัด ได้รับส่งเสริมกิจการผลิตไฟฟ้าจากก๊าชธรรมชาติ ไอน้ำ และน้ำเพื่ออุตสาหกรรม เงินลงทุน 5,745 ล้านบาท ตั้งอยู่ที่จังหวัดนครราชสีมา  
16. บริษัท กัลฟ์ เอ็นอาร์วี 2 จำกัด ได้รับส่งเสริมกิจการผลิตไฟฟ้าจากก๊าชธรรมชาติ ไอน้ำ และน้ำเพื่ออุตสาหกรรม เงินลงทุน 5,745 ล้านบาท ตั้งอยู่ที่จังหวัดนครราชสีมา
17.บริษัทกัลฟ์ เอ็นซี จำกัด ได้รับส่งเสริมกิจการผลิตไฟฟ้าจากก๊าชธรรมชาติ ไอน้ำ และน้ำเพื่ออุตสาหกรรม เงินลงทุนทั้งสิ้น 5,426 ล้านบาท ตั้งอยู่ที่จังหวัดปราจีนบุรี
 